Et kigwan Jesus ired ma Hodjos a ematid si-katho i “No memasig kayon mengemag na nakigwan ko,
agpayson disipolos tahejo.
Amtaen joy podno,
et sema kinapodno,
si-kathoy mengidibchid si-kayo.”
Et insongbat iren ma Hodjos i “Poli tho kawin Abraham.
Nagwariy mengipabalin cha si-kawi na bagaen.
Apay nga kigwan mo i maydibchi kawi?”
Insongbat Jesus i “Sejay a konen kod si-kayo,
podnon angken siyen toon manbesol,
si-kathoy bagaen na basol.
Sema bagaen,
mebedin a maybo-day cha baliy na amo tho,
nem sema anak niwa mahabaliy,
nat mebedin a maybo-day tep anak to na ingked ingka.
Isonga,
no si-kak a Anak Afo Chiyos i mengidibchid si-kayo,
podnon medibchi kayo.
Amtak i poli tho kayon Abraham,
nem piyan joak pay laeng a bonoen tep nat naigwat joy kowan kona.
Nakigwan ko ma maypangkep na sini-neng ko nonta gwaraak cha Awak,
nem naimag jo ma kigwan na awejod si-kayo.”
Et kigwan iren ma Hodjos i “Si Abraham i awa wi.”
Nem insongbat Jesus i “No agpayson si-kayoy polin Abraham,
onoran jo komiy ima-imag to.
Nem sema piyan jo,
bonoen joak tep kigwan kod si-kayoy podnon kigwan Afo Chiyos cha si-kak.
Sema imag Abraham,
nat inges to man.
Sema naima-imag jo,
inges to ma naima-imag na awejo.”
Et kigwan mowan iren ma Hodjos i “Nat iyayka-daw kawi tep sa-sa-kiy Awa win si Afo Chiyos.”
Et kigwan Jesus cha si-kara i “No si Afo Chiyos komiy podnon Awejo,
ensemek joak tep edafoak cha si-katho nonta kimowanak alid ja dobong.
Nat kimowanak alid jay tep seman i piyan ko,
no diket into-no thoak alin Afo Chiyos.
Nat egwathan joy nakigwan ko tep nat piyan jon mengi-ngel na naintoro-torok.
Sema Diabloy awejo,
et say piyan to,
seman i piyan jon a-magen.
Manipod kapkapoanan,
naemonoy Diablo.
En-owes toy kinapodno tep nagwared si-kathoy podno.
No man-itek,
seman i ogadi tho tep maite-itek tan si-katho ngoy naedafoan na itek.
Nem si-kak ngo,
nakigwan koy podno,
et setan i kagol na nat pematian jod si-kak.
Siyed si-kayoy mengipaneknek i iyanbasolak?
Nagwara.
Emiin a nakigwan ko,
podno.
Apay nga eg joak pay laeng patien?
No iyayka-chom i tood Afo Chiyos,
nainki-ngelan toy nakigwan Afo Chiyos et naimag to.
Nem si-kayo,
nat iyayka-chom kayod Afo Chiyos,
isonga nat nainki-ngelan jo ma nakigwan to et nat naimag jo.”
Mas Ekayang Si Jesus Iy Say Si Abraham
Et kigwan iren ma naengibalnay na Hodjos cha Jesus i “Podno ma kigwan min i-Samaria ka tan iya-janan ka na dimonyo.”
Et insongbat Jesus i “Nat iya-jananak na dimonyo.
Nachijaw kos Awak,
nem nagwariy rispiktar jod si-kak.
Nem nat kowan anafiy pengichejaw jod si-kak.
Si Awak i mahaamta maypangkep na kaychejaw ko,
tan si-kathoy mengowis iren ma nat naiyanrispiktar cha si-kak.
Sejay i konen kod si-kayo,
podnon angken siyen toon naengamag na nakigwan ko,
nat meti-metiy.”
Et kigwan mowan na Hodjos i “Sigorado kawi wen iya-janan ka na dimonyo.
Tep si Abraham tan sema iren profita nontan da,
iyangketiy iren emiin.
Nem kigwan mo i angken siyen toon naengamag na nakigwan mo,
nat meti-metiy.
Mas ekayang ka aya iy say si Abraham a afo thayon etiy?
Tan sema iren profita,
iyangketiy ngo ira.
Ampay siya ka aya?”
Et insongbat mowan Jesus i “No si-kak i manchejaw na angel ko,
nagwariy silbi tho.
Nem si Awak a nakigwan jo i Chiyos jo,
si-kathoy naiyanchayaw cha si-kak.
Nat amta yos Awak,
nem si-kak,
agpayson amtak si-katho.
No konen ko koma i nat amtak si-katho,
maitekak a inges jo.
Nem agpayson amtak si Afo Chiyos,
et naimag koy nakigwan to.
Si Abraham a afo yo la,
imimdeng nonta inpanbiyag to tep iyamta tho i si-nengen toy akow na imothok ko di,
et agpayson iyaybiybiy cha si-katho et banay i chadsak to.”
Et kigwan iren ma Hodjos i “Aneng pay i dimen polon tawen mo.
Isonga,
nancha-ki mitam si Abraham?”
Et insongbat Jesus i “Sejay a konen kod si-kayo,
podnon nonta aneng pay may-anak si Abraham,
sigod a gwaraak.”
Et engopkop ira ma Hodjos na bathon ichetog ched si-katho tep piyan chen bonoen.
Nem iyaydaok des Jesus cha chakel a too say nat si-nengen cha,
et bintihan to ma timplo.